Julen er år efter år højsæson for indbrud i Danmark, der i forvejen har markant flere bræk end landene omkring os. Nu ønsker et flertal i Folketinget en lovpakke, der skal få antallet af indbrud ned.

Som en del af pakken ønsker flere partier at ændre bygningsreglementet, så tyverisikring af døre og vinduer bliver et krav fremover ligesom det allerede er i flere andre lande. Det siger socialdemokraternes retsordfører, Trine Bramsen:

Læs også : Bandefolk mistænkes for daglige indbrud på Sjælland

- Det mest effektive middel mod indbrud er at sikre sit hus. Og det sker ved at have gode vinduer og døre, som det er svært at komme ind ad.

Danmark har rekord i indbrud

Enhedslistens retsordfører Rune Lund er enig:

- Lovkrav om tyverisikrede døre og vinduer vil få antallet af indbrud til at falde drastisk. Derfor ønsker vi det indført i Danmark.

Hvis vi får beskyttet vores hjem mod indbrud, så vil det frigive ressourcer hos politiet, fordi de skal efterforske færre indbrud trine bramsen, retsordfører, socialdemokratiet

De seneste tal fra Danmarks Statistik viser, at Danmark i 2013 havde 748 indbrud for hver 100.000 indbyggere. Det er over fire gange så mange som nabolandet Tyskland og seks gange så mange som Norge.

Helt konkret vil Socialdemokratiet og Enhedslisten indføre krav om, at nye døre og vinduer skal være så godt sikrede, at det vil tage en indbrudstyv mindst tre minutter at brække dem op. Kravet skal gælde for alle nybyggerier og ved større renoveringer af gamle huse.

DF ønsker strengere straf og mere forebyggelse

Dansk Folkeparti er positiv overfor at stille krav, der kan forebygge indbrud, hvis det kan dokumenteres, at det ikke bliver for dyrt for borgerne, og hvis det samtidig suppleres med højere straffe til tyvene.

Læs også : GUIDE Sådan kan du sikre dit hjem mod indbrud

- Vi ønsker en indbrudspakke, der går på to ben: Strengere straffe og forebyggelse, hvor vi må se på, hvad det kommer til at koste for ganske almindelige mennesker, siger retsordfører Peter Kofod Poulsen.

Tyverisikring behøver ikke være stor udgift

Ifølge Rune Lund fra Enhedslisten er der ikke grund til at bekymre sig om prisen. Det viser erfaringerne fra Holland og England, der har indført tilsvarende sikringskrav:

Danmark har langt flere indbrud end vores nabolande De seneste tal fra 2013 viser, at Danmark havde 748 indbrud per 100.000 indbyggere. Norge havde i samme periode 120 indbrud per 100.000 indbyggere, mens Tyskland havde 176 og Sverige 225 indbrud per 100.000 indbyggere. Danmark havde med andre ord mere end tre gange så mange indbrud per indbygger som Sverige, over fire gange så mange som Sverige og seks gange så mange indbrud per indbygger som Norge. Kilde: Danmarks Statistik

- Dér er tyverisikrede døre og vinduer gået fra at være et niche-produkt til at være standardprodukt, og det har fået prisen til at falde drastisk, siger Rune Lund, der suppleres af Trine Bramsen:

- Vi ved, at det ikke er en ret stor omkostning, og at det samtidig har en kæmpe effekt, når det handler om at bekæmpe indbrud, siger hun.

Krav om tyverisikring halverede indbrud

Ifølge brancheorganisationen Pension og Forsikring er antallet af indbrud i England faldet med 60 procent, siden landet indførte krav om, at det skal tage mindst fem minutter at bryde et vindue op. I Holland er indbruddene halveret efter krav om tre minutters tyverisikring af døre og vinduer.

- Hvis vi får beskyttet vores hjem mod indbrud, så vil det frigive ressourcer hos politiet, fordi de skal efterforske færre indbrud, siger Trine Bramsen.